AARHUS: Flere butikker, biograf og boliger kan være på vej til Storcenter Nord.

Grundejeren, Salling Group, har nemlig anmodet Aarhus Kommune om en ny lokalplan, der gør det muligt for storcentret at udvide med i alt 11.000 kvadratmeter. Man vil opføre bebyggelse i op til seks etager med en bebyggelsesprocent på 165, fremgår det af planerne, som har været gennem en forundersøgelse og en forudgående offentlig høring.

Af anmodningen fremgår det videre, at Storcenter Nord vil udvide med 15 mindre butikker og en dagligvarebutik, en biograf med seks sale og omkring 175 boliger.